Komisijos reglamentas (EB) Nr. 2040/2002
2002 m. lapkričio 15 d.
dėl priežiūros priemonių, taikytinų tam tikrų tekstilės gaminių, kurių kilmės šalis yra Sirijos Arabų Respublika, importui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1] su paskutiniais pakeitimais, padarytais Reglamentu (EB0 Nr. 1309/2002 [2], ypač į jo 11 straipsnio 1 dalies b punktą,
kadangi:
(1) Komisijos reglamentas (EB) Nr. 956/2001 [3] nustoja galioti 2002 m. lapkričio 17 d.
(2) Per paskutinius 18 mėnesių vykdoma priežiūra parodė, kad medvilninių siūlų (1 kategorijos), kurių kilmės šalis yra Sirijos Arabų Respublika, importo banga į Bendriją labai žemomis kainomis, stebima per pastaruosius trejus metus (nuo beveik nulio 1996 m. iki 10 % Bendrijos importo 2000 m.) stabilizavosi po to, kai buvo įvesta priežiūra.
(3) 2001 m. ir 2002 m. Komisijos atlikti tyrimai parodė, kad Sirijos gamybinių pajėgumų ir, tuo pat metu, jų pardavimo ES eksportui padidėjimas priklausė nuo medvilninių siūlų gamybos pajėgumų padidėjimo Sirijoje. Šie pajėgumai beveik išimtinai skirti eksportui ir, iš esmės, sutelkti į ES rinką. Be to, negalima atmesti galimybės, kad tolesnis pajėgumų augimas sukels dar vieną Sirijos eksporto į ES antplūdį.
(4) Tais pačiais tyrimais padaryta išvada, kad po ženklaus Sirijos eksporto apimties padidėjimo 1998-2000 m., jis dabar stabilus, tačiau vis dar reikšmingas, ir, kad vidutinės Sirijos eksporto į ES kainos vis mažėja ir patenka tarp žemiausių ES importo kainų.
(5) Atsižvelgiant į iki šiol atliktų tyrimų rezultatus ir, visų pirma, į galimybę, kad, įdiegus naujus medvilninių siūlų gamybos pajėgumus Sirijoje, per ateinančius mėnesius dar labiau sumažės kainos ir atsinaujins šio eksporto į Europos Sąjungą didėjimas, reikia ir toliau atidžiai stebėti medvilninių siūlų (1 kategorijos), kurių kilmės šalis Sirijos Arabų Respublika, importą į Bendriją. Dėl šios priežasties tikslinga 18 mėnesių laikotarpiui atnaujinti priežiūros mechanizmą, kuris įvestas Komisijos reglamentu (EB) Nr. 956/2001. Todėl medvilninių siūlų produktai, išsiųsti iš Sirijos Arabų Respublikos ir pateikti laisvai judėti Bendrijoje, į Bendriją turi patekti taikant priežiūros mechanizmą ir reikalavimus dėl importo dokumentų, kaip nustatyta Reglamento (EB) Nr. 517/94 14 straipsnio 1, 2, 3 ir 4 dalyse.
(6) Siekiant nepertraukti esamo importo režimo, pageidautina, kad šis reglamentas įsigaliotų 2002 m. lapkričio 18 d.
(7) Šios priemonės atitinka nuomonę, kurią pareiškė Reglamentu (EB) Nr. 571/94 įsteigtas komitetas,
PRIĖMĖ ŠĮ REGLAMENTĄ:
1 straipsnis
Medvilninių siūlų (1 kategorijos), kurių kilmės šalis yra Sirijos Arabų Respublika ir kurie pateikiami laisvai judėti Bendrijoje, importui į Bendriją taikoma išankstinė Bendrijos priežiūra.
2 straipsnis
Šis reglamentas įsigalioja 2002 m. lapkričio 18 d.
Jis taikomas 18 mėnesių.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 15 d.